**Rok 2023**

Obchodná spoločnosť TESCO STORES SR, a.s., so sídlom Cesta na Senec 2, 821 04 Bratislava, IČO: 31321828 (ďalej v texte ako „TESCO STORES SR“), oznámila v roku 2023 Slovenskému národnému stredisku pre ľudské práva prijatie dočasného vyrovnávacieho opatrenia (ďalej v texte ako „DVO“) s názvom Rozvojový program pre nízko kvalifikovanú mládež z prostredia MRK v TESCO STORES SR, a.s. v spolupráci s organizáciou Človek v ohrození. DVO realizuje TESCO STORES SR . Organizácia Človek v ohrození na ňom participuje na vo forme výberu a prípravy kandidátov do programu a ich externej podpore. DVO je určené pre nízko kvalifikovanú mládež z marginalizovaných rómskych komunít (ďalej v texte ako „MRK“), ktorá ukončila plnenie povinnej školskej dochádzky a nepokračuje ďalej vo vzdelávaní a nemá dostatok kvalifikácie na uplatnenie sa na otvorenom trhu práce. Cieľová skupina osôb z MRK sa teda radí k tzv. NEET, t. j. osoby, ktoré nie sú zaradené do systému vzdelávania, na trhu práce alebo v odbornej príprave (not in education, employment or training), ktorá dlhodobo patrí k cieľovej skupine mnohých opatrení a intervencií štátov EÚ[[1]](#footnote-1). V rámci 4 mesačného rozvojového programu poskytuje TESCO STORES SR, priestor na štruktúrované zaškolenie sa na jednotlivé činnosti pod dohľadom skúsených pracovníkov prevádzky – Buddy, kde postupne získajú vedomosti a skúsenosti, tak aby na konci programu boli schopní samostatne vykonávať pozíciu Asistenta/Asistentky predaja na prevádzke. Ide teda o oblasť prístupu k zamestnaniu (prostredníctvom získavania zručností a kvalifikácie – tzv. in job training). S členmi cieľovej skupiny DVO bude spolupracovať personálny parter daného regiónu (podpora pri nástupe, a priebehu celého programu), manažér obchodu (podpora a dohľad na tréning kolegov priamo na prevádzke) kolega a Buddy (sprevádzanie účastníkov programu počas každodenného tréningu pri práci). Zamestnanec organizácie Človek v ohrození sprevádza stážistu a monitoruje jeho pôsobenie v spolupráci s určenými zamestnancami prijímateľa. DVO má za cieľ vyrovnávať nerovnosť v prístupe k vzdelávaniu a zamestnaniu Rómov a Rómiek na Slovensku, kde mladí ľudia z tejto komunity, po skončení povinnej dochádzky často čelia nedostatku podpory na ďalšie vzdelávanie, konkurenčnej výhody vyššieho stupňa špecializovaného vzdelania na trhu práce a spravidla aj nedostatku pracovnej praxe a skúseností. Toto znevýhodnenie spôsobuje, že  majú oveľa nižšiu šancu uplatniť sa na trhu práce. Štrukturálna diskriminácia Rómov a Rómiek na trhu práce z dôvodu ich etnicity resp. národnosti sa ešte prehlbuje ako viacnásobná diskriminácia, pokiaľ ide o mladých Rómov a Rómky, teda osoby vo veku do 26 rokov[[2]](#footnote-2). Plánovaná doba realizácie DVO je od mája 2023 podľa situácie a záujmu mladých Rómov a Rómiek o tento program, najneskôr do doby zníženia percenta miery nezamestnanosti v tejto skupine na úroveň porovnateľnú s majoritou.

Pobočky TESCO STORES SR, ktoré DVO realizujú , ho vždy pri ukončení rozvojového programu po 4 mesiacoch jeho trvania od nástupu kolegov a kolegýň zamestnaných v rámci vyhodnotia. Oficiálne vyhodnotenie zašlú centrále. Centrála v periodicite raz ročne k 31.3. zasiela hodnotiacu správu Slovenskému národnému stredisku pre ľudské práva, v ktorej uvedie najmä informácie o počte pobočiek realizujúcich dočasné vyrovnávacie opatrenie, počte zamestnaných mladých ľudí z MRK v rámci programu, percente zamestnania mladých ľudí z MRK participujúcich na programe po jeho skončení (bez ohľadu na formu zamestnania) a zhodnotenie úspešnosti/neúspešnosti realizácie dočasného vyrovnávacieho opatrenia.

1. Ďalšie informácie: [NEETs | Eurofound (europa.eu)](https://www.eurofound.europa.eu/sk/topic/neets) [↑](#footnote-ref-1)
2. Ďalšie informácie: [Špecializované zisťovanie EU SILC\_MRK | Úrad splnomocnenca vlády SR pre rómske komunity (gov.sk)](https://www.romovia.vlada.gov.sk/eu-silc_mrk/), Markovič, F., Plachá, Ľ.: Príjmy a životné podmienky v marginalizovaných rómskych komunitách: Vybrané ukazovatele zo zisťovania EU SILC\_MRK 2020 [↑](#footnote-ref-2)